মনে মনে ভাবতাম ভান্তের বিশাল বৃক্ষ ছায়াতলে আমরা সবাই এক কাতারে রয়েছি । কিন্ত যে হারে বৃক্ষ পাতাগুলো ঝরছে তাতে সুশীতল ছায়াটুকু আর কতোদিন টিকে থাকবে সেটুুকুই আমাকে খুব করে শঙ্কিত করে রাখতো। সৌভাগ্যবশতঃ আমার একাধিকবার ভারত,নেপাল ভ্রমনের এবং সে সাথে তথাগত বুদ্ধের স্মৃতি বিজড়িত স্থান সমূহ দর্শনের সুযোগ হয়েছে। বৌদ্ধরাষ্ট্র থাইল্যান্ড এবং ভিয়েতনাামের কিছু কিছু এলাকা এবং মুসলিম রাষ্ট্র মালয়েশিয়ার কিছু অংশও দেখার সুযোগ হয়েছে।আমার এ সব দেখে ধর্ম্মাচরণ সর্ম্পকে কিছু মূল্যায়ন করার মত সাহস সঞ্চিত হয়েছে। তাতে পরম শ্রদ্ধেয় বনভান্তে দেশিত,প্রদর্শিত বুদ্ধ নীতি-পথ অনুকরন অনুসরনের প্রক্রিয়াটি অত্যন্ত খাঁটি এবং যথার্থ বলে আমার মনে বিশ্বাস স্থাপিত হয়েছে। এজন্য পরম শ্রদ্ধেয় বনভান্তের অবদান আমাদের সমগ্র বৌদ্ধ জগতে খুবই অতুলনীয় । মাঝে মাঝে বিভিন্ন খবরাখবর আমার দুর্বল মনকে আরো দুর্বল করে তুলতো । আমার পরিচিত ও হিতাকাঙ্খী দায়ক বৃন্দ,শ্রদ্ধেয় ভিক্ষু সঙ্ঘের সাথে যোগাযোগ করে বিশেষ করে পরম শ্রদ্ধেয় বিমলানন্দ ভান্তের সাথে যোগাযোগ করে শ্রদ্ধেয় ভান্তের শারিরীক কুশলাদি জেনে নিতাম আর কেবল মনে মনে প্রার্থনা করতাম শ্রদ্ধেয় ভান্তে যেন সর্বদা সুস্থ থাকেন এবং সুদীর্ঘকাল যাবৎ আমরা ওনার সবুজ ছায়াতলে আমাদের নিজেদের স্থান সযত্নে ধারন করে রাখতে পারি। এমন ভয় ও আতঙ্কে থাকা অবস্থায় শ্বাসরুদ্ধকর সংবাদ হঠাৎ বিদ্যুৎ গতিতে ছড়িয়ে পড়লো । আমাদের সবার পরম আরাধ্য শ্রদ্ধেয় ভান্তেকে ২৮ জানুয়ারী,২০১২ তারিখে ঢাকার স্কয়ার হাসপাতালে ভর্তি করা হয়েছে,তাঁর শারিরীক অবস্থার দূ্রত অবনতি ঘটছে । সবার চোঘে মুখে ভয় আর আতঙ্কের ছাপ । পথে প্রান্তরে শুধু একটি বিষয়েই আলাপ আলোচনা চলছে । সবাই যেন প্রলয়ঙ্করী একটি ঘুর্নিঝড়ের আভাষ পেয়ে দিকবিদিক ঠাঁই খোঁজার মরণ পণ চেষ্টা করছে । সবাই হতবাক দৃষ্টিতে ঢাকার খবরের প্রতীক্ষার প্রহর গুনছেন ,কখন কি খবর আসে । প্রতিটি মূহূর্ত আতঙ্কের,প্রতিটি ক্ষণ ভয়ানক । নানা সময়ে নানা খবর আকাশে বাতাসে ছড়িয়ে পড়ছে ,সে সব খবরগুলোর ঘটনা থেকে রটনা অধিক । কিন্তু দূর্ভাগ্য আমাদের খবরের রটনা আর রটনার মধ্যে থাকেনি । সময় ও স্রোতের আবর্তে প্রকৃতি তার অবধারিত নিয়মটি পালনার্থে আমাদের পরম আরাধ্যের মহা-পরিনির্বাণেরক্ষণটি স্থির করে দিয়েছে । আমাদের পরম পূজ্য শ্রদ্ধেয় বনভান্তে ৩০ জানুয়ারী,২০১২ খ্রিঃ তারিখের বিকাল ৩.৫০ ঘটিকায় জাগতিক সকল দায়িত্ব মুক্ত হয়ে পরম সুখ নির্বাণগামী হয়েছেন । আর আমােেদর রেখে গেছেন একান্ত এতিম করে । আমাদের ভাসিয়ে দিয়ে গেছেন শোক সাগরে ।মূহূর্তের মধ্যে বিদ্যুৎবেগে এ দুঃসংবাদটি ছড়িয়ে পড়লো সারা বিশ্বময় ,রাষ্ট্রীয় টেলিভিশনের সব চ্যানেলগুলোতো সমপ্রসারিত হচ্ছে শ্রদ্ধেয় ভান্তের মহাপরিণির্বানের সংবাদটি । দেশের লাখো লাখো ভক্ত ,অনুরাগী শোকে হতবিহ্বল হয়ে পড়েছে । স্কয়ার হাসপাতাল,তার আশ পাশের সড়কগুলোতে তিল ধারনের জায়গা আর ধরেনা ভক্ত আর শোক সন্তপ্ত অনুরাগীদের ভীড়ে । সবার চোখে মুখে বিষাদের কালো ছায়া । শ্রদ্ধেয় ভান্তের শিষ্যবৃন্দও সবাই শোকে মূহ্যমান । নিজেদের যেখানে সান্তনা দিতে পারছেননা সেখানে ভক্ত,দায়ককুলকে কিসের সান্তনা দেবেন তারা ?সবাই এক নজর দেখার জন্য পাগলপ্রায় । রাঙ্গামাটি,খাগড়াছড়ি এবং বান্দরবানের বাসিন্দা ঢাকার বিভিন্ন এলাকায় অবস্থানরত ,চাকুরীজীবি,ছাত্র-ছাত্রী,বিভিন্ন শ্রেনীর দায়কগন বিদ্যুৎগতিতে দলে দলে পৌঁছে গেলো স্কয়ার হাসপাতালে এক পলক দেখার এবং শেষ শ্রদ্ধা জ্ঞাপনের আশায় । সেদিন সারা পার্বত্য এলাকায় নেমে এলো শোকের কালো ছায়া । সমগ্র পার্বত্য এলাকা সহ বিভিন্ন বৌদ্ধ রাষ্ট্রে শ্রদ্ধেয় ভান্তে অনুসারীগনের মনে প্রচন্ড শোকের আবহ । আমরা যারা দূরে ছিলাম আমাদের মনেও শোকের তীব্র জ্বালা অনুভব করলাম।